CELEX: 62021TN0214
Language: lt
Date: 2021-04-19 00:00:00
Title: Byla T-214/21: 2021 m. balandžio 19 d. pareikštas ieškinys byloje Múka / Komisija

2021 6 21   
            
            
               LT
            
            
               Europos Sąjungos oficialusis leidinys
            
            
               C 242/50
            
         
      2021 m. balandžio 19 d. pareikštas ieškinys byloje Múka / Komisija
      
      (Byla T-214/21)
      (2021/C 242/71)
      Proceso kalba: anglų
      
         Šalys
      
      
         Ieškovas: Ondřej Múka (Praha, Čekijos Respublika), atstovaujamas advokato P. Kočí
      
         Atsakovė: Europos Komisija
      
         Reikalavimai
      
      Ieškovas Bendrojo Teismo prašo:
      
                  —
               
               
                  panaikinti 2021 m. vasario 21 d. Europos Komisijos sprendimą Nr. C(2021) 1320 final ir 2020 m. spalio 27 d. Sprendimą Nr. COMP / B2/JP *Gestdem 2020/5901, kuriais atsisakyta leisti susipažinti su ieškovo prašomais dokumentais, remiantis 2020 m. rugsėjo 17 d. prašymu ir 2020 m. lapkričio 12 d. kartotine paraiška, pagal Reglamentą (EB) Nr. 1049/2001;
               
            
                  —
               
               
                  įpareigoti Europos Komisiją per 30 dienų nuo teismo sprendimo įsiteisėjimo dienos pateikti ieškovui visą informaciją ir dokumentus, kurių prašoma 2020 m. rugsėjo 17 d. prašyme; ir
               
            
                  —
               
               
                  priteisti iš Europos Komisijos savo ir ieškovo patirtas bylinėjimosi išlaidas ir įpareigoti sumokėti jas per 30 dienų nuo teismo sprendimo įsiteisėjimo dienos.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi septyniais pagrindais.
      
                  1.
               
               
                  Pirmasis ieškinio pagrindas grindžiamas tuo, kad Reglamento Nr. 1049/2001 (1) 4 straipsnio 3 dalyje numatyta išimtis negali būti taikoma, nes abi pranešimo procedūros, kuriomis remdamasi Europos Komisija priėmė pranešimo sprendimus, jau buvo nutrauktos.
               
            
                  2.
               
               
                  Antrasis ieškinio pagrindas grindžiamas tuo, kad Europos Komisija neatliko konkrečios, individualios nagrinėjamų dokumentų analizės ir nenurodė konkrečių priežasčių, kaip nagrinėjamų dokumentų atskleidimas galėtų konkrečiai ir faktiškai pakenkti Reglamento (EB) Nr. 1049/2001 4 straipsniu saugomam interesui.
               
            
                  3.
               
               
                  Trečiasis ieškinio pagrindas grindžiamas tuo, kad Europos Komisija pažeidė Reglamento (EB) Nr. 1049/2001 taisykles ir tikslą kuo geriau įgyvendinti visuomenės teisę susipažinti su dokumentais. Nepaisant aiškių reikalavimų, nustatytų Reglamente (EB) Nr. 1049/2001, Europos Komisija neužtikrino, kad būtų galima kuo paprasčiau ir plačiau naudotis visuomenės teise susipažinti su dokumentais. Taigi Europos Komisija pažeidė Reglamento (EB) Nr. 1049/2001 4 ir 11 konstatuojamąsias dalis bei 1 straipsnio a, b ir c dalis.
               
            
                  4.
               
               
                  Ketvirtasis ieškinio pagrindas grindžiamas tuo, kad atsisakydama leisti susipažinti su visais prašomais dokumentais Europos Komisija neįvykdė pareigos suteikti bent jau dalinę prieigą prie prašomų dokumentų ir nepateikė būtinų motyvų šiuo klausimu. Taigi Europos Komisija pažeidė Reglamento (EB) Nr. 1049/2001 4 straipsnio 6 dalį.
               
            
                  5.
               
               
                  Penktasis ieškinio pagrindas grindžiamas rizikos pakenkti Europos Komisijos tyrimų strategijoms nebuvimu. Ieškovo prašymo pateikti informaciją dalykas buvo prieiga prie dokumentų, susijusių su paramos elektros energijai, pagamintai iš atsinaujinančių energijos šaltinių Čekijos Respublikoje, pakankamumu ir vidinės investicijų normos verčių skaičiavimais bei kitais konkrečiai nustatytais dokumentais, o ne informacija, susijusia su Europos Komisijos sprendimų priėmimo procesu ar jos konkrečiomis tyrimų strategijomis, preliminariais bylų vertinimais ar procesinių veiksmų planavimu.
               
            
                  6.
               
               
                  Šeštasis ieškinio pagrindas grindžiamas tuo, kad Reglamentu (ES) Nr. 1589/2015 (2) nedraudžiama pateikti prašomus dokumentus, kurių reikalaujama pagal Reglamentą (EB) Nr. 1049/2001. Taigi Europos Komisija privalėjo nagrinėti prašymą ir kartotinę paraišką, vadovaujantis Reglamentu (EB) Nr. 1049/2001.
               
            
                  7.
               
               
                  Septintasis ieškinio pagrindas grindžiamas tuo, kad Europos Komisijos įpareigojimas ieškovui įrodyti viršesnį viešąjį interesą, pateisinantį prašomų dokumentų atskleidimą, prieštarauja Reglamentui (EB) Nr. 1049/2001 ir jo principams. Be to, šiuo atveju egzistuojantis viršesnis viešasis interesas (pateisinantis prašomų dokumentų atskleidimą) yra teisėkūros procedūros kontrolė ir viešųjų lėšų valdymas. Toks interesas nusveria visas Europos Komisijos pateiktas išimtis ir labai priklauso nuo ieškovo prašomų dokumentų.
               
            
         (1)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001, p. 43; 2004 m. specialusis leidimas lietuvių k., 1 sk., 3 t., p. 331).
      
         (2)  2015 m. liepos 13 d. Tarybos reglamentas (ES) 2015/1589, nustatantis išsamias Sutarties dėl Europos Sąjungos veikimo 108 straipsnio taikymo taisykles (OL L 248, 2015, p. 9).